b"\n_START_ARTICLE_\nPaulus' Brev til Titus\n_START_PARAGRAPH_\nPaulus' Brev til Titus er det 17. skrift i Det Nye Testamente, og det sidste af de pastorale breve. If\xc3\xb8lge brevet selv er det skrevet af Paulus til sin medarbejder Titus, der netop er p\xc3\xa5 Kreta for at ordne forskellige menighedsforhold p\xc3\xa5 \xc3\xb8en. Paulus skriver derfor for at vejlede sin medarbejder og udstikke retningslinjer for forordningen af \xc3\xa6ldste i menigheden og for hvordan de kristne b\xc3\xb8r leve.\n_START_SECTION_\nOverblik\n_START_PARAGRAPH_\nUd fra Det Nye Testamentes egne kilder, s\xc3\xa5 var Titus en for Paulus yngre kristen af hedensk baggrund, som han tidligere havde pr\xc3\xa6senteret for modermenigheden i Jerusalem som et \xc2\xbblevende bevis\xc2\xab\xc2\xa0for sit hedningeevangelium (se Gal. kap.2,2-3). P\xc3\xa5 Paulus' tredje missionsrejse hjalp Titus if\xc3\xb8lge Apostlenes Gerninger (ApG 28,16) ham under opholdet i Efesos, hvorefter Paulus sendte ham til korintermenigheden. _NEWLINE_Hvis Titusbrevet skal tages for p\xc3\xa5lydende s\xc3\xa5 kunne en rekonstruktion af forholdene tyde p\xc3\xa5 at Paulus efter fangenskab i Rom tog til Kreta sammen med Titus og grundlagde en menighed der. Da Paulus fortsatte blev Titus p\xc3\xa5 Kreta for at tage sig af menigheden. Det var her, han modtog Paulus' brev. Det sidste, vi h\xc3\xb8rer til Titus i det Nye Testamente, er at han if\xc3\xb8lge 2. Tim 4,10 forkynder evangeliet i Dalmatien (i det tidligere Jugoslavien). Paulus har s\xc3\xa5 givetvis skrevet brevet ca. 63-65 e.Kr. \xe2\x80\x93 muligvis i Korint._NEWLINE_I brevet minder Paulus Titus om vigtigheden af et uangribeligt, moralsk liv blandt menighedens ledere og \xc3\xb8vrige medlemmer. En kristen b\xc3\xb8r leve efter den \xc2\xbbsunde l\xc3\xa6re\xc2\xab\xc2\xa0\xe2\x80\x93 dvs. han skal opf\xc3\xb8re sig besindigt og v\xc3\xa6rdigt og lade sig opdrage af Guds n\xc3\xa5de til at leve et gudfrygtigt liv. Et s\xc3\xa5dant liv har langt st\xc3\xb8rre slagkraft end mange ord.\n_START_SECTION_\nForfattersp\xc3\xb8rgsm\xc3\xa5l\n_START_PARAGRAPH_\nI den moderne forskning betragtes det som tvivlsomt, at Paulus skulle v\xc3\xa6re forfatter til dette brev og de \xc3\xb8vrige pastoralbreve (F\xc3\xb8rste Timotheusbrev og Andet Timotheusbrev), men standpunktet angribes fra s\xc3\xa6rligt bibeltro forskere, der mener at trods forskellige mellem Paulus \xc3\xb8vrige breve og disse breve, s\xc3\xa5 udelukker de ikke en f\xc3\xa6lles forfatter. L\xc3\xa6s videre behandling af sp\xc3\xb8rgsm\xc3\xa5let i behandlingen af de pastorale breve.\n_START_SECTION_\nForordningen af \xc3\xa6ldste\n_START_PARAGRAPH_\nDette brev sammen med de \xc3\xb8vrige pastoral breve tegner et billede af hvordan de tidlige menigheder var forordnet. Der virker til at v\xc3\xa6re en tilsynsmand (episkopoi) (v7-9) og et \xc3\xa6ldster\xc3\xa5d (presbyteroi) (v6) til at styre menigheden efter forbillede fra den j\xc3\xb8diske synagoge. Eventuelt skal disse titler t\xc3\xa6nkes sammen. Lignende struktur i kirket\xc3\xa6nkningen m\xc3\xb8der vi hos Ignatius af Antiokia.\n_START_SECTION_\nGuds n\xc3\xa5de som opdrager til et gudeligt liv\n_START_PARAGRAPH_\nDet er to tekstpassager (2,11-14; 3,3-8), der viser at Guds n\xc3\xa5de opfattes, som de kristnes motivation til gode gerninger. Guds n\xc3\xa5de har if\xc3\xb8lge Paulus frelst os, ikke p\xc3\xa5 grund af vores retf\xc3\xa6rdige gerninger men p\xc3\xa5 grund af Guds godhed, k\xc3\xa6rlighed og barmhjertighed. Ved at l\xc3\xa6gge v\xc3\xa6gt p\xc3\xa5 denne frelse og denne n\xc3\xa5de, mener Paulus, at det vil f\xc3\xa5 de troende til at handle godt og rigtigt og leve gudfrygtigt og retskaffent i denne verden. Og ligeledes vil det f\xc3\xa5 de troende til at sige nej til ugudelighed, verdslige lyster, og k\xc3\xa6tteriske l\xc3\xa6re.\n_START_SECTION_\nBadet der fornyer ved Hellig\xc3\xa5nden\n_START_PARAGRAPH_\nForst\xc3\xa5elsen af omtalen af det bad, hvor igennem Gud frelser den troende, og som genf\xc3\xb8der og fornyer ved Hellig\xc3\xa5nden, er omdiskuteret. Ofte opfattes det som et betegnelse for d\xc3\xa5ben, men dette afvises af dem der opfatter d\xc3\xa5ben som en mere symbolsk handling uden direkte tilknytning til frelsen.\n_START_SECTION_\nHusordenen\n_START_PARAGRAPH_\nPaulus giver her som i mange af de \xc3\xb8vrige breve en hustavle der viser hvordan forskellige grupper af mennesker b\xc3\xb8r opf\xc3\xb8re sig. Her er det dog mere sigtet til menigheden end til en hustand."